Det første styret i Drabant bestod av: Ludvik Løftamo, Erling Monseth, Per J. Hongslo, Nils Boksbu og Trygve Monseth, klubben ble stiftet 31. juli 1931, og Erling Monseth ble valgt til formann. Drabant var i utgangspunktet en fotballklubb, men litt senere ble ski tatt med i klubben, i 1940 ble også friidrett med. Krigen ble vanskelig for Drabant, og lørdag 28. februar 1942 ble det holdt ekstraordinært styremøte, der styret besluttet å legge ned klubben, men den 26. mai 1945 ble det bestemt at laget skulle fortsette. Laget var i 1945 medlem av fotballkretsen, skikretsen og friidrettskretsen. Som det står i protokollen var det idrettsinteressert ungdom som stiftet Drabant.